Tatoeba sentences — language code: kab
Albaεḍ deg usenduq, sserr-is di ssuq; albaεḍ di ssuq, sserr-is deg usenduq.
Ttemcabin am sin n yifuraẓ.
Urfan n umceddal, mi yerfa ad iɣeẓẓ taqejjirt-is.
Ulac ccedda ur tetbiε talwit.
Yal tameddit, suffuɣeɣ lmal mi ara d-kecmeɣ seg uɣerbaz, ladɣa deg ass n letnayen neɣ ass n lexmis.
Imi di tallit-nni, neqqaṛ kan azgen n wass.
Mi nessers aqrab, nečča neɣ neswa kra, ad ners iceṭṭiḍen n teksawt.
Tikwal nettawi ittafttaren-nneɣ ɣer lexla akken ad nkemmel taɣuri, neɣ ad nheggi ikayaden i aɣ-d-mudden iselmaden-nneɣ s axxam.
Yiwen n wass n letnayen di tefsut, am akken nuɣ tanumi, briɣ i lmal.
Gar-asen, yella uqelwac akked tixsi i yurwen ussan-nni tayuga n yizamaren.
Yella daɣen yiwen n yikerri, d ameqqran akk deg-sen, yesɛa acciwen.
Tikwa rekkbeɣ fell-as, ad t-id-ṭṭfeɣ seg wacciwen-is, ad tettnahareɣ am akken ttnahaṛen amuṭu.
Maca di lexla kan ticki ulac win ara yi-d-iwalin, neɣ ma ulac terwi fell-i.
Di lexla, ttafeɣ daɣen arrac-nniḍen i d-yessuffuɣen lmal.
Akken i nkes meṛṛa lwaḥid.
Ihi, tikwal ticki neffud, ad d-neṭṭef tixsi i yurwen ussan-nni.
Kra n warrac ad tt-id-ṭṭfen, wayeḍ ad as-d-yekk ddaw-as ad tt-id-yeṭṭeḍ.
Tixsi-iw d taciṛṛawt.
Ticki tqeṛṛbeḍ ɣur-s, ad tafeg din din.
Ur tḥemmel ara win ara tt-yennalen.
Ɛerḍeɣ ad tt-id-ṭṭfeɣ, d lmuḥal.
Ihi ẓeḍmeɣ ɣef yiwen seg yizamaren-is, ṭṭfeɣ-t-id.
Dɣa a-tt-an tettqeddim-d, ad tesbeɛbuɛ.
Ikerri-nni afeḥli, yedda-d deffir-s, yerra-d lewhi-s ɣur-i.
Ula d aqelwac-nni yedda-d.
Ɛerḍeɣ ad d-awiɣ tixsi ɣer yiwet akken n tqaɛet akken ad yi-tishil i tuṭṭfa, sakin i tuṭṭḍa.
Maca ur ẓriɣ ansa i yi-d-tekka tyita.
Wwiɣ tiyita seg ubeṛdi.
Akken ɣliɣ, briɣ-as i yizimer, dɣa mmɣeɣ ɣef tixsi, ṭṭfeɣ-d aḍar-is.
Grurjeɣ-d deg yiwet n tkessert, tedda-d yid-i tixsi-nni.
Nekk ḥebseɣ ma d nettat tkemmel meskint tuccḍa d akesser armi tuwqeɛ di txeṛxeṛt.
Bdiɣ ssawaleɣ i warrac-nni i yeksan din s lqerban, dɣa usan-d.
Sulin-iyi-d, maca tixsi teqqim.
Ula d yiwen ur yezmir ad d-iger iman-is acku ugaden meṛṛa tixeṛxeṛt ad ten-tessebleɛ.
Tixsi tesseɣli-d igenni s usbeɛbeɛ.
Ula d lmal teṭṭef-it tugdi.
Imir imir, yuzzel yiwen yekkes-d amrar swayes icudd tullit-is tacaraft.
Ameqqran deg-neɣ iṣubb d akesser, nekkni di tlata neṭṭef-d ixef si tama n ufella.
Akken yewweḍ ɣer tixsi, icudd-itt-id si ttnaṣfa n tfekka-s, ɣer tama n ukerciw-is akken armi d azagur.
Iga-as tixellal, sakin nebda ad d-njebbed armi i d-teffeɣ seg aluḍ.
Iḥun Ṛebbi teslek.
Tullit teččuṛ-d d akal.
Imir imir s zreb, neṭṭef-d tullit ad s-nesfaḍay s tewṛiqin n uttafttar-nni i wwiɣ yid-i akken ad ɣreɣ.
Tullit tuɣal ziddiget.
Ugur yefra, maca bdan wuguren-nniḍen.
Amek ara xedmeɣ azekkayen deg uɣerbaz?
Iluɣma ur ttwaxedmen ara, attafttar yennefqad.
Mačči ala ugur-a kan.
Amek ara yiniɣ i yimawlan ad yi-d-aɣen attafttar-nniḍen?
Melmi ara t-id-aɣeɣ?
Ansa ara t-id-aɣeɣ?
Idrimen ulac.
Taḥanut tebɛed.
Win ara yi-d-iṛeḍlen attafttar-is akken ad alseɣ tira n temsirt taneggartut akked iluɣma, ulac.
Iḍ ad d-ileḥḥu.
Ihi, ǧǧiɣ-d lmal-iw i warrac-nni.
Uliɣ-d seg uɛerqub d tazla ɣer uxxam n umeddakel-iw Yusef.
Akken i neqqaṛ d Yusef deg yiwet n tneɣrit.
Ad yili yebɛed azal n sin neɣ tlata n yikilumitṛen.